SKRIFTLIG FORESPØRGSEL E-3669/01

af María Sornosa Martínez (PSE) til Kommissionen

(15. januar 2002)

Om: Yderligere overgreb mod miljøet i det beskyttede område Marjal de Pego-Oliva i Spanien

Marjal de Pego-Oliva, der er et af de vigtigste vådområder i Spanien, og som af såvel de autonome regionale myndigheder som EU-lovgivningen betragtes som et beskyttet område (særligt beskyttet område for fugle og samtidig støttemodtager fra Life-instrumentet), volder stadig store problemer som følge af miljøødelæggelser. På baggrund af disse problemer, som der allerede er gjort omfattende rede for i skriftlig forespørgsel E-1526/99(1), E-0349/99(2), E-3006/98(3), E-3831/97(4), E-2834/97(5), E-1387/96(6) og E-2897/01(7), har Kommissionen foretaget en undersøgelse hos de spanske myndigheder. Ovenstående medlem af Europa-Parlamentet har endnu ikke modtaget meddelelse fra Kommissionen om de seneste resultater af denne undersøgelse eller Kommissionens endelige afgørelse.

Ødelæggelserne af dette naturområde bliver imidlertid værre og værre. I særdeleshed har beboerne i Revolta i Oliva kommune for nylig gjort opmærksom på, at et ulovligt tørreanlæg for appelsiner forurener vandløbene i naturparken Marjal de Pego-Oliva. Så vidt beboerne her har kunnet konstatere, udledes den væske, der dannes ved appelsinernes forrådnelsesproces,

direkte i områdets vandressourcer. Som følge heraf vil man ved blot at aflægge besøg i det berørte område kunne konstatere døde dyr i nærheden af tørreanlægget. Selv om kommunen ikke har givet tilladelse til tørreanlægget, og ejeren tidligere er blevet dømt for økologisk kriminalitet, fortsætter udledelsen af denne væske, hvilket indebærer alvorlig fare for levestederne og de beskyttede arter i parken.

Tørreanlægget i Revolta er endnu et overgreb mod miljøet i naturparken oven i det i forvejen store pres, dette er udsat for. Halvdelen af de fuglearter, der yngler der, er allerede forsvundet, og mange andre arter, herunder fiskearter, er truet af det intense landbrug, der medfører udledning af pesticider.

Hvilke skridt agter Kommissionen at tage over for de spanske myndigheder for at få disse til at sætte en stopper for overgrebene mod Marjal de Pego-Oliva og således sikre en passende beskyttelse af dette naturområde?

(1) EFT C 27 E af 29.1.2000, s. 109.

(2) EFT C 341 af 29.11.1999, s. 97.

(3) EFT C 142 af 21.5.1999, s. 68.

(4) EFT C 187 af 16.6.1998, s. 64.

(5) EFT C 134 af 30.4.1998, s. 23.

(6) EFT C 356 af 25.11.1996, s. 33.

(7) EFT C 134 E af 6.6.2002.

Svar afgivet på Kommissionens vegne af Margot Wallström

(4. marts 2002)

Kommissionen skal henvise det ærede medlem til det svar, den har afgivet på samme medlems skriftlige forespørgsel E-2897/01(1) om Kommissionens foranstaltninger med henblik på at hindre yderligere forringelse af Marjal de Pego-Oliva.

Når dette er sagt, vil Kommissionen gerne erindre om, at den ved flere lejligheder har undersøgt problemet med forringelsen af det pågældende sumpområde. I den forbindelse har den rettet henvendelse til de spanske myndigheder for at verificere, om fællesskabsretten var blevet overholdt i det foreliggende tilfælde. Myndighedernes svar er blevet grundigt gennemgået, men har ikke peget i retning af, at der skulle være tale om en overtrædelse af de gældende direktiver.

De nye forhold, som det ærede medlem har bragt til Kommissionens kendskab, giver ikke grundlag for at konkludere, at der er tale om en mærkbar negativ indvirkning på det beskyttede område. Af denne grund og i mangel af mere præcise oplysninger, der gør det muligt at fastslå, at de spanske myndigheder har misligholdt deres forpligtelser i henhold til fællesskabsretten, kan Kommissionen ikke gribe ind på ny i denne sag.

(1) EFT C 134 E af 6.6.2002.